《戏赠张叔甫》
宋代·黄庭坚

团扇复团扇，因风托方便。
衔泥巢君屋，双燕令人羡。
张公子，时相见。
张公一生江海客，文章献纳麒麟殿。
文采风流今尚存，看君不合长贫贱。
醉中往往爱逃禅，解道澄江静如练。
淮南百宗经行处，携手落日回高宴。
城上乌，尾毕逋。
尘沙立暝途，惟有摩尼珠。
云梦泽南州，更有赤须胡。
与君歌一曲，长铗归来乎。
出无车，食无鱼。
不须闻此意惨怆，幸是元无免破除。
脱吾帽，向君笑。
有似山开万里云，论心何必先同调。
河之水，去悠悠。
将家就鱼米，四海一扁舟。
头陀云外多僧气，直到湖南天尽头。
潭府邑中甚淳古，还如何逊在扬州。
但得长年饱吃饭，苦无官况莫来休。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。